CELEX: 32022D0901
Language: lv
Date: 2022-06-08 00:00:00
Title: Komisijas Īstenošanas lēmums (ES) 2022/901 (2022. gada 8. jūnijs), ar ko Īstenošanas lēmumu (ES) 2016/2269 groza attiecībā uz centrālajiem darījumu partneriem Starptautisko finanšu pakalpojumu centru iestādes uzraudzībā (Dokuments attiecas uz EEZ)

9.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 156/60
               
            
         KOMISIJAS ĪSTENOŠANAS LĒMUMS (ES) 2022/901
         (2022. gada 8. jūnijs),
         ar ko Īstenošanas lēmumu (ES) 2016/2269 groza attiecībā uz centrālajiem darījumu partneriem Starptautisko finanšu pakalpojumu centru iestādes uzraudzībā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (1) un jo īpaši tās 25. panta 6. punktu,
         tā kā:
         
                     (1)
                  
                  
                     Komisijas Īstenošanas lēmumā (ES) 2016/2269 (2) ir noteikts, ka Indijas tiesiskais un uzraudzības regulējums attiecībā uz centrālajiem darījumu partneriem (“CDP”), ko uzrauga attiecīgi Indijas Vērtspapīru un biržu padome (“SEBI”) un Indijas Rezervju banka, ir jāuzskata par līdzvērtīgu Regulā (ES) Nr. 648/2012 noteiktajām prasībām.
                  
               
                     (2)
                  
                  
                     Starptautisko finanšu pakalpojumu centru iestāde (“IFSCA”) 2020. gada 1. oktobrī pārņēma no SEBI to CDP uzraudzību, kas veic uzņēmējdarbību starptautiskajos finanšu pakalpojumu centros (“IFSC”) Indijā. Turklāt Īstenošanas lēmuma (ES) 2016/2269 1. panta 1. punktā minēto likumu un noteikumus daļēji pārtrauca piemērot attiecībā uz IFSC2021. gada 16. aprīlī. Kopš minētā datuma tiem CDP, kas veic uzņēmējdarbību IFSC, ir piemēroti 2021. gada Tirgus infrastruktūras iestāžu noteikumi (3) (“MII noteikumi”), ko izdevusi IFSCA, pamatojoties uz 2019. gada Starptautisko finanšu pakalpojumu centru iestādes likumu, 2019. gada Likumu Nr. 50 (4) (“IFSCA likums”). Tomēr joprojām bija piemērojams 1956. gada Vērtspapīru līgumu (noteikumu) likums, 1956. gada Likums Nr. 42 (5).
                  
               
                     (3)
                  
                  
                     Novērtējums par to, vai Indijas tiesiskais un uzraudzības regulējums, kas ir piemērojams CDP, kuri veic uzņēmējdarbību IFSC, ir līdzvērtīgs Savienības regulējumam, būtu jābalsta ne tikai abstrakti uz salīdzinošu analīzi par juridiski saistošajām prasībām, ko piemēro CDP, kuri veic uzņēmējdarbību IFSC, bet arī uz minēto prasību ietekmes novērtējumu. Minētajā novērtējumā būtu jāpārbauda minēto prasību piemērotība, lai mazinātu riskus, kuriem var būt pakļauti tīrvērtes dalībnieki un tirdzniecības vietas, kas veic uzņēmējdarbību Savienībā, ņemot vērā to finanšu tirgu lielumu, kuros darbojas CDP, kas veic uzņēmējdarbību IFSC. Lai nodrošinātu atbilstošu riska mazināšanu, attiecībā uz CDP, kas darbojas lielākos finanšu tirgos, kuriem objektīvi piemītošais riska līmenis ir augstāks, ir nepieciešamas stingrākas riska mazināšanas prasības nekā attiecībā uz CDP, kas darbojas mazākos finanšu tirgos, kuriem objektīvi piemītošais riska līmenis ir zemāks.
                  
               
                     (4)
                  
                  
                     Regulas (ES) Nr. 648/2012 25. panta 6. punkta a), b) un c) apakšpunktā uzskaitīti trīs nosacījumi, kas jāizpilda, lai noteiktu, ka trešās valsts tiesiskā un uzraudzības sistēma attiecībā uz šajā trešā valstī atļauju saņēmušiem CDP ir līdzvērtīga minētajā regulā noteiktajai sistēmai.
                  
               
                     (5)
                  
                  
                     Saskaņā ar Regulas (ES) Nr. 648/2012 25. panta 6. punkta a) apakšpunktu trešā valstī atļauju saņēmušiem CDP ir jāizpilda juridiski saistošas prasības, kuras ir līdzvērtīgas minētās regulas IV sadaļā noteiktajām prasībām.
                  
               
                     (6)
                  
                  
                     Juridiski saistošās prasības, kas piemērojamas CDP, kuri saņēmuši atļauju IFSC, ir noteiktas MII noteikumos. Ar minētajiem noteikumiem ir ieviesti starptautiskie standarti, kas izklāstīti dokumentā Principles for financial market infrastructures (“PFMI”), kuru 2012. gada aprīlī pieņēma Maksājumu un tirgus infrastruktūras komiteja (“CPMI”) un Starptautiskā Vērtspapīru komisiju organizācija (“IOSCO”) (6).
                  
               
                     (7)
                  
                  
                     CDP, kas veic uzņēmējdarbību IFSC, ir jāsaņem atļauja no IFSCA. Lai CDP saņemtu atļauju sniegt tīrvērtes pakalpojumus, tiem ir jāatbilst konkrētām prasībām, kas izklāstītas MII noteikumos, un tiem ir jābūt rīkojumiem un noteikumiem, kas nodrošina atbilstību visiem attiecīgajiem PFMI standartiem. CDP jo īpaši ir jāatbilst MII noteikumu 8. noteikuma 1. un 3. punktā paredzētajiem nosacījumiem, kuriem būtu jāļauj šiem CDP darboties droši un efektīvi un piesardzīgi pārvaldīt riskus, kas saistīti ar to darījumdarbību un darbībām. Kā paredzēts MII noteikumu 14. līdz 39. noteikumā, CDP ir jāizpilda prasības cita starpā attiecībā uz neto vērtību, akciju turējumu, vadību, pārvaldību un rīcību, riska pārvaldību, tajā skaitā norēķinu garantiju fonda izveidi, darbības nepārtrauktību, tīrvērtes dalībnieku un tirdzniecības vietu piekļuvi CDP un uzskaites veikšanu. MII noteikumu 24. noteikuma 1. punktā jo īpaši ir paredzēts, ka CDP ir jāpieņem PFMI izklāstītie pārvaldības principi. Lai pierādītu atbilstību MII noteikumiem, MII 6. un 40. noteikumā paredzēts, ka CDP ir jāiesniedz IFSCA savi iekšējie noteikumi un procedūras pirms to īstenošanas.
                  
               
                     (8)
                  
                  
                     
                        IFSC finanšu tirgus ir ievērojami mazāks nekā tas, kurā darbojas CDP, kas veic uzņēmējdarbību Savienībā. Kopš 2020. gada atvasināto instrumentu tirdzniecība un tīrvērte ir notikusi tikai nelielā apjomā. Tāpēc dalība tādos CDP, kuri uzņēmējdarbību veic IFSC, tīrvērtes dalībniekus un tirdzniecības vietas, kas veic uzņēmējdarbību Savienībā, rada daudz zemākus riskus nekā to dalība tādos CDP, kuri darbības atļauju saņēmuši Savienībā. MII noteikumi, kuri piemērojami no IFSCA atļauju saņēmušiem CDP un kurus papildina minēto CDP rīkojumi un noteikumi, kas paredz atbilstību PFMI, pienācīgi mazina minēto zemāko riska līmeni, kuram var būt pakļauti tīrvērtes dalībnieki un tirdzniecības vietas, kas veic uzņēmējdarbību Savienībā, un tāpēc var uzskatīt, ka tie nodrošina riska mazināšanas rezultātu, kas ir līdzvērtīgs Regulā (ES) Nr. 648/2012 paredzētajam.
                  
               
                     (9)
                  
                  
                     Komisija secina, ka Indijas tiesiskais un uzraudzības regulējums nodrošina to, ka no IFSCA atļauju saņēmušie CDP izpilda juridiski saistošās prasības, kas ir līdzvērtīgas Regulas (ES) Nr. 648/2012 IV sadaļā noteiktajām prasībām.
                  
               
                     (10)
                  
                  
                     Regulas (ES) Nr. 648/2012 25. panta 6. punkta b) apakšpunktā noteikts, ka tiesiskā un uzraudzības sistēma attiecībā uz trešā valstī atļauju saņēmušiem CDP nodrošina, ka CDP pastāvīgi tiek piemērota efektīva uzraudzība un prasību izpilde.
                  
               
                     (11)
                  
                  
                     
                        IFSCA atzīst IFSC ietilpstošos CDP un tos uzrauga, lai pastāvīgi nodrošinātu atbilstību MII noteikumiem un CDP iekšējiem noteikumiem un procedūrām. IFSCA regulāri veic ikdienas uzraudzību saskaņā ar IFSCA likuma 12., 13. un 28. pantu un MII noteikumu 65.–70. noteikumu. IFSCA ir pilnvarota pieprasīt informāciju, veikt pārbaudes, izdot norādes, norādījumus un apkārtrakstus, kā arī piemērot sodus un naudas sodus. Saskaņā ar MII noteikumu 8. noteikuma 3. punkta k) apakšpunktu IFSCA ir arī pilnvarota noteikt papildu nosacījumus CDP atzīšanai. Saskaņā ar IFSCA likuma 12. pantu IFSCA ir pilnvarota CDP piemērot sodus un naudas sodus. Visbeidzot, saskaņā ar MII noteikumu 13. noteikumu IFSCA ir pilnvarota atsaukt CDP atzīšanu.
                  
               
                     (12)
                  
                  
                     Komisija secina, ka tiesiskā un uzraudzības sistēma attiecībā uz CDP, kas saņēmuši atļauju no IFSCA, nodrošina, ka pastāvīgi tiek piemērota efektīva uzraudzība un prasību izpilde.
                  
               
                     (13)
                  
                  
                     Saskaņā ar Regulas (ES) Nr. 648/2012 25. panta 6. punkta c) apakšpunktu trešās valsts tiesiskajam regulējumam jāparedz efektīva līdzvērtīga sistēma tādu CDP atzīšanai, kas saņēmuši atļauju saskaņā ar trešo valstu tiesisko regulējumu (“trešo valstu CDP”).
                  
               
                     (14)
                  
                  
                     CDP, kas nav IFSC un kas vēlas veikt finanšu instrumentu tīrvērti IFSC, var iesniegt pieteikumu IFSCA par atzīšanu. MII noteikumu 8. noteikuma 1. un 3. punktā ir noteikti atzīšanas kritēriji. MII noteikumu 71. noteikums ļauj IFSCA atvieglot atzīšanas prasību finanšu pakalpojumu izstrādes un regulēšanas interesēs IFSC, ņemot vērā uzraudzības standartu, ko pieprasa piederības valsts jurisdikcija. Šis pats noteikums ļauj IFSCA atzīt CDP, kas neveic uzņēmējdarbību IFSC.
                  
               
                     (15)
                  
                  
                     Komisija secina, ka IFSC tiesiskais regulējums paredz efektīvu līdzvērtīgu sistēmu trešo valstu CDP atzīšanai.
                  
               
                     (16)
                  
                  
                     Tāpēc Komisija uzskata, ka Indijas tiesiskā un uzraudzības sistēma, ko piemēro CDP, atbilst Regulas (ES) Nr. 648/2012 25. panta 6. punkta nosacījumiem. Līdz ar to minētā tiesiskā un uzraudzības sistēma būtu jāuzskata par līdzvērtīgu Regulā (ES) Nr. 648/2012 noteiktajām prasībām.
                  
               
                     (17)
                  
                  
                     Šis lēmums ir balstīts uz tā pieņemšanas laikā IFSC juridiski saistošajām prasībām, kas piemērojamas CDP. Komisijai sadarbībā ar Eiropas Vērtspapīru un tirgu iestādi būtu jāturpina regulāri uzraudzīt, kā attīstās tiesiskais un uzraudzības regulējums, ko IFSC piemēro CDP, un kā tiek pildīti nosacījumi, uz kuru pamata ir pieņemts šis lēmums, tajā skaitā to, vai IFSCA izmanto savas pilnvaras saskaņā ar MII noteikumu 71. noteikumu atvieglot šajos noteikumos izklāstītās prasības.
                  
               
                     (18)
                  
                  
                     Būtu regulāri jāpārskata tiesiskais un uzraudzības regulējums, ko piemēro CDP, kuri saņēmuši atļauju IFSC, tajā skaitā MII noteikumos izklāstīto prasību iespējamā atvieglošana, ko veic IFSCA. Regulārā pārskatīšana neskar Komisijas pilnvaras jebkurā brīdī veikt īpašu pārskatīšanu, ja attiecīgu norišu dēļ Komisijai nākas no jauna novērtēt ar šo lēmumu piešķirto līdzvērtību. Pamatojoties uz konstatējumiem, kas gūti regulārā vai īpašā pārskatīšanā, Komisija jebkurā brīdī var nolemt grozīt vai atcelt šo lēmumu, jo īpaši, ja norises ietekmē nosacījumus, uz kuru pamata ir pieņemts šis lēmums.
                  
               
                     (19)
                  
                  
                     Tāpēc Īstenošanas lēmums (ES) 2016/2269 būtu attiecīgi jāgroza.
                  
               
                     (20)
                  
                  
                     Lai nodrošinātu, ka Eiropas Vērtspapīru un tirgu iestāde nekavējoties veic to CDP iedalīšanu līmeņos un atzīšanu, kas veic uzņēmējdarbību IFSC, šim lēmumam būtu jāstājas spēkā steidzamības kārtā.
                  
               
                     (21)
                  
                  
                     Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2016/2269 1. pantam pievieno šādu daļu:
            
               
                  “3.   Regulas (ES) Nr. 648/2012 25. panta 6. punkta vajadzībām Indijas tiesiskais un uzraudzības regulējums, kas sastāv no Securities Contracts Regulations Act, 1956, International Financial Services Centres Authority Act, 2019 un Market Infrastructure Institutions Regulations, 2021 un ko piemēro CDP, kuri veic uzņēmējdarbību starptautiskajos finanšu pakalpojumu centros, ir uzskatāms par līdzvērtīgu Regulā (ES) Nr. 648/2012 noteiktajām prasībām.”
               
            
         
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 8. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 201, 27.7.2012., 1. lpp.
         
         
            (2)  Komisijas Īstenošanas lēmums (ES) 2016/2269 (2016. gada 15. decembris) par Indijas normatīvā regulējuma attiecībā uz centrālajiem darījumu partneriem līdzvērtību saskaņā ar Eiropas Parlamenta un Padomes Regulu (ES) Nr. 648/2012 (OV L 342, 16.12.2016., 38. lpp.).
         
            (3)  Indijas Vēstnesis, Nr. 179], 16.4.2021., 1. lpp., 2310 GI/2021.
         
            (4)  Indijas Vēstnesis, Nr. 74], 20.12.2019., 1. lpp.
         
            (5)  Indijas Vēstnesis, ārkārtas izdevums, 1957. gads, II daļa, 3. iedaļa, 549. lpp.
         
            (6)  Maksājumu un norēķinu sistēmu komiteja / Starptautiskās Vērtspapīru komisiju organizācijas Tehniskā komiteja, Finanšu tirgus infrastruktūras principi, 2012. gada aprīlis, CPMI dokumenti Nr. 101, Finanšu tirgus infrastruktūras principi (bis.org).